Holger K. Nielsen (SF), 2000-05-25:
Til statsministerens betragtninger om EU og ØMU-kampagnen vil jeg bare sige, at jeg synes, kvaliteten her sidst på aftenen var betydelig højere, end den var her til morgen, hvor vi fik en forfærdelig svada om alle de katastrofer, der ville indtræffe for de små i vores samfund, hvis det bliver et nej. Vi fik faktisk nogle betragtninger, som det er værd at diskutere videre på, og som handler om de politiske aspekter ved samarbejdet.
Jeg skal ikke gøre så meget ud af det her, for det kommer vi nok tilbage til i debatten op til folkeafstemningen den 28. september, men blot sige, at efter min vurdering undervurderer statsministeren fuldstændig dynamikken i den integrationsproces, harmoniseringsproces, eller hvad man nu kalder det, der bliver en konsekvens af den fælles mønt.
Billedet med bilerne, der alle sammen skal holde til højre, som har nogle fælles retningslinjer, holder ikke rigtig.
Det er jo et billede, der passer til den nuværende situation.
I den nuværende situation er der nogle fælles retningslinjer, som man kører efter.
Men det, man vil over til, er jo netop, at vi skal ind i den samme bus, og derfor holder det billede ikke. Men okay, det kan vi vende tilbage til. Det, jeg godt vil tage ordet for, er sådan set finanslovforhandlingerne, hvor jeg bemærkede en positiv kvittering fra regeringen til SF's bemærkning.
Det er jeg meget tilfreds med.
Jeg tror, det kan give anledning til nogle konstruktive forhandlinger her til efteråret, hvor vi tager fat på mange af de problemer, der skal tages fat på.
Jeg vil sådan set
godt gå lidt mere i detaljer, fordi statsministeren selv i virkeligheden både her til aften og i morges gjorde meget ud af hele situationen for de svageste på arbejdsmarkedet, især de kontanthjælpsmodtagere, som er arbejdsløse, og han skitserede nogle forbedringsmuligheder for dem, nogle mere individuelle tiltag, at man ligesom måske skulle ændre strategi i forhold til dem.
Jeg vil godt høre, om det er udtryk for, at der inden så længe vil komme et udspil fra regeringen på det her punkt.
Er det udtryk for, at der kan forventes en diskussion inden så længe mellem regeringen og andre partier?
Er det udtryk for, at det er et tema, som regeringen under alle omstændigheder vil prioritere højt, når der skal forhandles finanslov her til efteråret? Det andet punkt, jeg godt vil nævne, er ældreområdet.
Det punkt havde jeg en udmærket diskussion med den socialdemokratiske ordfører om her i formiddags, hvor der blev givet positive meldinger fra Socialdemokratiet om ældreområdet.
Er statsministerens kvittering her for ikke så længe siden udtryk for, at regeringen er villig til reelt at satse mere på ældreområdet, også økonomisk, men i hvert fald sådan, at det er et opprioriteret område, når der skal forhandles finanslov til efteråret?
Det tredje punkt, jeg har bidt mærke i, er boligområdet.
Jeg forstod på den socialdemokratiske ordførers bemærkninger
til SF's hr. Villy Søvndal, at regeringen går med kraftige overvejelser om at forøge antallet af nybyggede almennyttige boliger.
Jeg vil godt høre, om der er så meget kød på det, at vi kan regne med, at hele lejeboligsituationen bliver et tema til efteråret.
Er det noget, regeringen vil opprioritere, når vi skal forhandle finanslov?
Som sagt håber jeg, jeg kan få nogle svar nu, og kan jeg ikke det, så må vi jo vente til senere, men i hvert fald mener jeg, at der i debatten er givet udtryk for mange forskellige muligheder for et positivt forløb.